钦定古今图书集成/明伦汇编/官常典/第001卷 > 汉
## 钦定古今图书集成/明伦汇编/官常典/第001卷 > 汉

### 宣帝元康二年诏赦吏职不称者特与更始

按《汉书宣帝本纪》：元康二年“春正月，诏曰：‘《书》云：‘文王
作罚，刑兹无赦’。今吏修身奉法，未有能称朕意，朕甚
愍焉。其赦天下，与士大夫厉精更始’。”

〈注〉师古曰：“言文王作罚，有犯之者皆刑无赦。今我意有所闵闵，吏修身奉法矣，而未称其任，故特赦之与更始耳。”

### 元帝初元三年春令诸侯相位在郡守下

按：《汉书元帝本纪》云云。

### 成帝永始四年诏公卿列侯亲属近臣宜省改奢豫以为民则

按《汉书成帝本纪》，永始四年“夏六月甲午，诏曰：圣王
明礼制以序尊卑，异车服以章有德，虽有其财而无
其尊，不得逾制，故民兴行，上义而下利。方今世俗，奢
僭罔极，靡有厌足，公卿列侯亲属近臣，四方所则，未
闻修身遵礼，同心忧国者也。或迺奢侈逸豫，务广第
宅，治园池，多畜奴婢，被服绮縠，设钟鼓，备女乐车服”，
嫁娶葬埋过制。吏民慕效，寖以成俗，而欲望百姓俭
节，家给人足，岂不难哉！《诗》不云乎？“赫赫师尹，民具尔
瞻。”其申敕有司，以渐禁之。青绿民所常服，且勿止。列
侯近臣，各自省改。司隶校尉，察不变者。